次方咨謀韻賀鄭宋英弄璋
作者：黄公度
朝代：宋

paragraphs: 渥漥産龍種，筦簟兆熊禧。
木星光芒舒紫焰，玉出崑山珠出隋。
徐卿憂何有，于門高可期。
啼聲已識是英物，成立行看少壯時。
瓦盆盛酒醺四座，我獨不許陪宗支。
眼穿難望葱牙鏹，吻燥不沾荷葉巵。
涓滴於人甘分絕，枯腸强索祝兒詩。
祝兒效張良，熟讀韜鈐爲帝師。
祝兒效陳平，磊落胸中吐六奇。
天驕捧首遁漠北，豈容郊壘尚纍纍。
勿效文章致身者，畫餠虛名天下知。